گەرچی وەک ماسی دەریا لە تۆڕا
دیار نیم لە هیچ کەس مەگەر لە تۆ،ڕا
بەڵام ئاسوودەی ئەوەم،باوەڕم
بە سەد ئەشکەنجە و،تەفرە نەدۆڕا

ئەمــڕۆ لێرەم و سـبەی لە گۆڕێ
چش بـــا ناویشـم نەیەتە گۆڕێ
من بەڵێنی خۆم هەر ئەبەمە سەر
رێــبــازم لە ناو گۆڕیــش نەگۆڕێ

خۆزگە ئەمردم،ئەوسا لەو کێوە
چەکەکەم ئەیبرد یەکێک لە ئێوە
وا ئێستا چەک و فیشەکدانەکەم
نازانم لەکوێ،بەشانی کێوە

ئەوین و وەفا و دڵسۆزی و پەیمان
لەگەڵ خۆم ئەوا هەمووم لە گۆڕنان
چاوەڕوانیشم زۆر بەڕێکردن
هەزاران خۆزگەم لەگەڵ خۆم مردن

لێم وون بوون شیعر و وێنە و یادگار
وەک خۆمیان لێهات بەدەستی ڕۆژگار
ئەوەی لە پاشی خۆم بەجێ ماون
چەند کاسێتێکی تۆمار کراون

"ماملێ و شاروخی و زیرەک و دیلان"
ئێستە بیستنیان مەنعە لە دیلان
وەفاداریانم ئێستاش لە زیندان،
خۆزگە لە پاش خۆم بە 'ئەحمەد' ئەدران

زیندانی موسڵ
بەشی سێدارە
10-6-1979
.....................................................................

کوردستانەکەم،کوردستانەکەم
بووکی یەک شەوە و دەستگیرانەکەم
ڕووت وەک و کەزی و پرچی ئاڵۆزە
بە چنگی خەبات با بۆت شانەکەم

ویردی زمان و قیبلەگای منی
جوانتر لە نیگای کیژی شەرمنی
ئەوەی جێی داخە لێت بێبەش ئەبم
نابینم بڵێن شکا دوژمنی

ناشبینم کە کورد وەکو میللەتان
ئاڵای سەربەستی هەڵکا لە جیهان
ناکۆکی نێوان چینان نەمێنێ
وک یەکی لێ بێ لادێ و شارستان

دەنا دڵنیام دوژمنی بەشەر
ڕۆژێ دێ ماکی لەبن دێتە دەر
خۆشگوزەرانی و زانست و جوانی
بەرگی بوکێنی وڵات بێ تا سەر

ئەی کوردستانی بێ داڵدە و پەنا
نەمامی ژینی منیش هەڵکەنا
چاو بە فرمێسکی ژێردەستەیی تۆم
هێندە دەربەستی خۆم نایەم دەنا

ئەی کوردستانی مەڵبەندی کاوە
جێی داخە نەمدی ئاڵای شەکاوە
بەڵام ڕۆژێ دێ هێزی نەوەی نوێ
کۆشکی زۆرداری پێ هەڵتەکاوە!

زیندانی موسڵ
بەشی سێدارە 8 / 6 / 1979
.....................................................................

نادیاری

ئاخۆ ئێستا بەڕێبواری لەکام ڕێی سەخت و باریکی
لەموچەی کوێ یە میوانی، لەکام ئەشکەوتی تاریکی
یاخۆ ئێستا بە ماندویی لەکام هەورازو هەڵدێری
لەسەرکام ڕووبارو کانی پەنای کام بەردو تاوێری
بەرەو کوێ وێڵ و ئاوارەی لە چ هاوڕێ یەک ئەپرسی
شادو ئاسودە ڕێ ئەگری یا لەچاوی بەد ئەترسی لەکوێ لێیان بەجێ‌ ماوی گوێ‌ نادەیتە بەرزو نەوی
یاڕێگای دورت لە پێشە و لەبەر پێتا ئەکشێ‌ زەوی
لەجۆگەو بەر قوڵاغەی کوێ‌ کڵاش و گۆرەویەکەت تەڕ بوون
لەکوێ‌ لەگەڵ هاوڕێیانت لەپڕدەستەو یەخەی شەڕبوون
لەسەر کام تاتی بەرد خەوتووی لەکام سەنگەردا بێ‌ داری
بەدژوێنی بەلاوازی بە نەخۆشی و برینداری
ماندووی حەساوەی گەرماتە یاتوشی نۆبەتاو لەرزی
بۆڕوانین بەدووربینەوە بەرەو کوێ ئەچیتەبەرزی
لەسەر کام لوتکەی بڵندی لەژێر سێبەری چ دارێک
پێنوسەکەت بەدەستەوە و تۆمار ئەکەی یادگارێک
هەودای خەیاڵا ئەهۆنیەوە یاتوڕە و بێ‌ وزەو پەستی
کەسو کارت ئاوارەن و بۆیان پەرۆش و دەربەستی
گوڵی چڵی کوێ‌ بۆن ئەکەی لەڕەزی کوێ‌ میوە ئەخۆی
بەرەوماڵ ئەگەڕێیتەوە یا بەرەو جێی مەبەست ئەڕۆی
بەستە بۆ هاوڕێیان ئەڵێ ی یاگوێ لە گۆرانی ئەگری
پڕ بەدەمت پێ‌ ئەکەنی یا پڕ بەدەروونت ئەگری
سەرنجی کێ‌ ڕائەکێشی کام دۆستە ئەکەی بەهاوڕێ‌
کێ‌ سەرنجتی ڕاکێشاوە و لەکێ‌ ئەدەیتەوە ئاوڕێ
کۆبونەوەی کام لیژنەیەو ڕووی پرسیارەکان لەکێ‌ یە
بڕیاردانی بەکۆمەڵە یا گفتو گۆو کێ‌ بە کێ‌ یە
لەپرسەی کێدا دانیشتووی لەکام بنکە چا لێ ئەنێی
لەسەر گۆڕی کام شەهیدەی بۆ شێلانی پێ‌ ی لێ ئەنێی
لە کوێ‌ سوتووی پەڕۆ کۆنێک ئەخیتە سەر زامی گەرم
کە ناشێ‌ تۆ بیدرکێنی و منیش ناشێ‌ پەی پێ‌ بەرم
لاشەی کام هاوڕێ یە بەکوڵا ئەگوێزیتەوە بۆ گڵا کۆ
یاخۆ چ هاوڕێ یەکی تر بەکۆڵیەوە لاشەکەی تۆ

ئێستا منیش بەیادی تۆ ئەژیم ئازاد لە زیندانا
ورەم بەرزەوگڵی گۆڕم لە سەر تەرمی بەزین دانا
شەماڵی سروەی هەناسەت دێ‌ بەسەرم دەکاتەوە
گوڵی خونچەی خەیاڵی تۆ دەوروبەرم دەکاتەوە
بەسەریا شەونمی فێنک بەئاستەم دائەبارێنێ
وەنەوزی خەو لە ئەندامانی خەستەمدا ئەتارێنێ
لەگەڵیا شەونخونیمەو شەوان تادرەنگ خەوم نایە
لەوێوە زەنگی کاروانت بۆتەنیایی شەوم(نای)ە
لە زۆزانەوە دێ‌ بۆیە ئاسۆی ئومێدم ڕۆشنە
دەسا بابێ‌ لەلای تۆوە بزەی شیرین سروەی شنە
لە ئاسمان گەشەی ڕووی گەشت ئەنوێنن مانگ وئەستێرە
بەخۆراکی هەواڵی خۆش دەروونی هەموو کەس تێرە
بەتیشکی خۆر هەڵگەڕاوە چڵی لاولاوی ڕوانینت
لە زەردەی گزنگ بەدی ئەکەم زەردەخەنەی پێ کەنینت
لە هەورە بروسکەدا گوللەی ئاگرداری بەرەی جەنگە
لە من دیارەو ڕەتێنەری سامی ڕەشی شەوە زەنگە
بەڕۆژیش تاکو شەو دادێ‌و جارێکی تر خەڵک ئەنوێ‌
منیش ئەستێرەکەی یادت دێتەوە ژوانم سەر لە نوێ‌
لە گەڵ زیندانیانا ئەڵێم بێ‌ دەنگ نەبی ئەی(بڕنەو)ە
ئەو دەستەی بەتۆوە نەبێ‌ بە کەلەپچە ئەیبڕینەوە
.....................................................................

بێداری زیندان

ئەی ئەو کەسەی لە گوێما یادت بۆتە زەنگ
ئەی ئەوکەسەی بیرچونەوەت لام بۆتە نەنگ
ئەی ئەو کەسەی پێوەت دیارە جوانی مایین و بوک و تفەنگ
ئەی ئەو کەسەی خوێنت مۆمەو ڕۆشن ئەکا بۆم شەوە زەنگ
ئەی ئەو کەسەی خۆشەویستیت دەریایە بێ‌ ترسی نەهەنگ
ئەی ئەو کەسەی دڵی نەرمت زێڕ ئاسایی ناهێنێ‌ ژەنگ
ئەی ئەو کەسەی جودایی تۆ لەسەر دڵ نەشتەرەو خەدەنگ
ئەی ئەو کەسەی لە پێناوم لەگەڵ ناسۆر کە وتویە جەنگ
ئەی ئەوەی بۆ نەخشاندنی نامەیەک بۆت
دەست و پێ‌ دەردێنم لە کۆت
گوڵ بە گوڵ ئەڕۆم وەکو هەنگ
بۆ نەخشاندی نامەیەک، جوان و ڕازاوە هەمەڕەنگ
وشەکانی پەڕەی گوڵ بن سڵاویان کرابێـتە پارسەنگ
بزەی لێوی وەک نوقڵ بن دەڕبرینی سۆزێکی بێ‌ دەنگ
هاودەمی شەو نخونی بن هەموو شەوێ‌ هەتا درەنگ
باڵە فڕەی پەپولەبن لەدەوری ڕووت ئەی شۆخ و شەنگ
بەتاسەوە بمژن لەبن شیلەی خونچەی دوو لێوی تەنگ
هۆنراوەیەک بن نەسادەو نە ئاڵۆزو نە تۆزێ لەنگ
بەدوور بن لە شێواندنی دەریای هێمنی نازی مەنگ
ئاوێنە بێ‌ بۆ هەست و سۆز
ئاوێنەی ئەوینی پیرۆز
ئەی خوێن شیرینەکەی چەلەنگ
لەگەڵ ئاوا بونی خۆری دوا ڕۆژی ساڵ
لەگەڵ هاتنەوەی تاریکی و بەسەرهەتاوا بونی زاڵ
لەگەڵ داپۆشرانی مانگ دا بەتوێی تارای هەوری گەواڵ
لەگەڵ دوا ڕۆژی دوا مانگی ساڵ ونیوی (دووری) م لەماڵ
ساڵ و نیوی دوور لە خێزان ڕابوردنی ڕۆژگاری تاڵ
ساڵ و نیوێ‌ بێ‌ بەهرەیم لە بزەی سەر لێوی مناڵ
ساڵ و نیوێ‌ قەتیز مانی لە چاوانم دا ئەشکی ئاڵ
ساڵ و نیوێ‌ پەڕەوازە بوونی براو لانەی بەتاڵ
ساڵ و نیوێ‌ لانەچوونی شێوەی ئەو کەلە دیدەم بەتاڵ
ساڵ و نیوێ‌ ئاوارەیی و گیان وەک هەوری دەم بای شەماڵ
ساڵ و نیوێ‌ وێل بوونی ئەو وەکو ڕاوچی لەشوێن تەماڵ
ساڵ ونیوێ‌ ڕۆژکردنەوەی شەوانی لەمووچەوڕەشماڵ
ساڵ و نیوێ‌ بە جێمانی لەجێژوانەکەی چاو کە ژاڵ
ساڵ و نیوێ‌ لەبەر سەرما و گەرما چوار وەرزە بونی تاڵ
ساڵ و نیوێ‌ قایل بونی تەنانەت بەنانێکی گاڵ
ساڵ و نیوێ‌ خۆشاردنەوەی بە مێزەرو پشتێنی شاڵ
ساڵ و نیوێ‌ دەرکرانی لەماڵی خانە خۆێ بە پاڵ
ساڵ و نیوێ‌ دان بە خۆدا گرتنی ئێشکی یاڵەو یاڵ
ساڵ و نیوێ‌ چەمانەوەی پشتی من بۆ زوڵمی زەواڵ
ساڵ و نیوێ‌ لەگەڵ شیش و چوار دیوار بونم بە هەڤاڵ
ساڵ و نیوێ‌ نامە ناردن حەز لە پرسیاری یەک هەواڵ
ساڵ و نیوێ‌ پاڕانەوەم بۆ هەواڵی بەچەشنی سواڵ
ساڵ ونیوێ‌ هەڵدانەوەی گۆڕی یادی زیندەبەچاڵ
ساڵ و نیوێ‌ بیرەوەری دێرینی ئاوێتەی خەیاڵ
کە لەگەڵیانا دێمە سەر بەستەو گۆرانی و گڕوگاڵ
ئەبێتە هۆرەی ئاهەنگی شایی و لۆغانی بەشمشاڵ
لەگەڵ هەموو ئەمانەدا هیوام خێراتر ئەگرێ باڵ
ورەم بەرزە چونکە هاوڕێی پێشمەرگەم دوژمن ئەدا گاڵ
لەگەڵ دوا سەرنجی پڕ لەئەندێشەم بۆخۆری ئاوا
لەگەڵ یەکەم چرکەی یەکەم ڕۆژی مانگی ساڵی ساوا
لەگەڵ هەموو سەرەتای ساڵێکی تری تازەش ئاوا
باڵە فڕەی وشەی هەستم خۆئازاد ئەکەن لەداوا
وەک دیمەنی گەشت کەرانی ئەوروپایی لەگوێ ئاوا
کۆڕی بەزمی یادەکانیش دەورو بەرم ئەکەن ئاوا
لەجێی گۆرانی، سروودی پێشمەرگەم لێ‌ ئەکەن داوا
چـــونـکـە چەک ومەچەک جوتن
چەک نۆ بوک و مەچەک زاوا

30/12/1978
ابو غریب